2025-05-16

Informacija žiniasklaidai

**Pirmajam Lietuvoje savivaldybės inicijuotam energetikos bendrijos projektui – ILTE dotacija**

Šiaulių miestas žengia pirmuosius žingsnius bendruomeninės energetikos plėtros link – pasirašyta sutartis tarp Nacionalinio plėtros banko ILTE ir asociacijos „Saulės dominija“ dėl dotacijos techninei pagalbai steigiant energetikos bendriją.

Asociacija „Saulės dominija“, vienijanti 16 Šiaulių miesto savivaldybės įstaigų, siekia sukurti energetikos bendriją, kuri gamintų elektrą savo narių reikmėms ir bent 30 proc. pagamintos energijos skirtų Šiaulių gyventojams, susiduriantiems su energetiniu nepritekliumi. Tokia parama galėtų pasiekti apie 1300 žmonių – jų elektros išlaidos būtų ženkliai sumažintos arba visiškai padengtos.

Ši sutartis – pirmasis žingsnis įgyvendinant priemonę „Paskolos energetikos bendrijoms“, kurią kartu parengė Energetikos ir Finansų ministerijos bei ILTE.

„Ši pirmoji sutartis ženklina naujos kartos bendruomeninės energetikos startą Lietuvoje. Mums svarbu, kad savivaldybės ir jų įstaigos aktyviai įsitrauktų į žaliąją transformaciją – ne tik kaip vartotojai, bet ir kaip gamintojai. Šiaulių iniciatyva yra puikus pavyzdys, kaip energetika gali būti ir socialiai atsakinga, ir strategiškai reikšminga visai šaliai“, – teigia ILTE Klietų finansavimo tarnybos vadovė Giedrė Gečiauskienė.

Techninės paramos dotacija skirta paslaugoms, kurios padės „Saulės dominijai“ pasirengti investicijai į saulės elektrinę – nuo projektinių siūlymų iki teisinių ir finansinių konsultacijų bei galimybių studijų. Tikslas – sukurti tvarią, bendruomenei priklausančią elektros gamybos infrastruktūrą, kuri prisidės prie energinio savarankiškumo Šiauliuose. Infrastruktūros kūrimo investicijoms finansuoti ILTE sudarys galimybes pasinaudoti lengvatine paskola ir daline dotacija.

„Šis projektas – daugiau nei žingsnis į žaliosios energetikos pusę. Tai – ryžtingas mūsų miesto sprendimas siekti energetinės nepriklausomybės kartu su socialine atsakomybe. Kuriame miestą, kuris rūpinasi ne tik gamta, bet ir savo gyventojais“, – sako Šiaulių miesto meras Artūras Visockas.

*Asociacijos nariai: Šiaulių miesto savivaldybės administracija, Šiaulių kultūros centras, Šiaulių miesto savivaldybės globos namai, Šiaulių teniso akademija, Rėkyvos, Gegužių, Gytarių, „Juventos“ progimnazijos, Šiaulių miesto savivaldybės socialinių paslaugų centras, Sporto, Didždvario, „Saulėtekio“, „Romuvos“ gimnazijos, Šiaulių „Spindulio“ ugdymo centras, Šiaulių regbio ir žolės riedulio akademija ir Šiaulių miesto koncertinė įstaiga „Saulė“.*